Jēkabpils Sporta halle
Jēkabpils Sporta halle ir multifunkcionāla halle, kas atrodas Jēkabpilī, Celtnieku apkaimē pie Jēkabpils Reģionālās slimnīcas. Kopā ar blakusesošajiem āra kortiem, Jēkabpils stadionu un Jēkabpils Sporta centra viesnīcu "Vārpa" tā veido plašāku sporta kompleksu. Kopš atklāšanas 2020. gada 15. oktobrī tā ir galvenā sporta pasākumu norises vieta Jēkabpils un apkārtējos novados. Ēkā atrodas Jēkabpils Sporta centra un Jēkabpils Sporta skolas administrācija, fizioterapijas kabinets, kafejnīca, konferenču zāle, trenažieru zāle, aerobikas un horeogrāfijas zāle, "B" kategorijas hokeja arēna ar 58x28 m lielu ledus laukumu hokejam, kērlingam un slidošanai un 300 skatītāju vietām, kā arī universālā sporta zāle basketbolam un volejbolam, kas aprīkota ar stacionārām tribīnēm 100 skatītājiem un teleskopiskām tribīnēm 1000 skatītājiem, iespēju to sadalīt 2 atsevišķos sporta laukumos un iespēju transformēt to sabiedrisku pasākumu norisei, tai skaitā izstādēm, koncertiem un konferencēm.